कानपुर के गोपाल नगर निवासी नंदकिशोर यादव (35) पुत्र शीतला प्रसाद रविवार को अपने दोस्त संतोष (45) के पुत्र रंजीत के लिए लड़की देखने लालगंज जा रहे थे। मारुति वैन नंदकिशोर यादव खुद चला रहे थे। कार में नंदकिशोर की पत्नी शिवकुमारी (30), रजोल (35) पुत्र मुन्नालाल भी बैठे थे। वैन बीघापुर थाना क्षेत्र के गौरागांव के सामने पहुंची ही थे कि रायबरेली से उन्नाव जा रही तेज रफ्तार बुलेरो से आमने सामने भिड़ंत हो गई। दुर्घटना में बुलेरो चालक संतोष (32) निवासी मानपुर थाना बीघापुर और पाटन निवासी अंशू (18) पुत्र राजेश कुमार, चंद्र कुमार (50) और रामकुमार (65) गंभीर रूप से घायल हो गए। दुर्घटना की सूचना मिलने पर मौके पर पहुंची पुलिस ने सभी को आनन-फानन जिला अस्पताल भेजा। मारुति वैन चालक नंदकिशोर यादव की रास्ते में ही मौत हो गई जबकि जिला अस्पताल में भर्ती अन्य लोगों की हालत नाजुक बनी हुई है।